(Ortografía tradicional) Aretak xbitaj we tzij riꞌ rumal ri Jesús,
xel bi ri Areꞌ.
Junam cucꞌ ru tijoxelab xeꞌ ri Areꞌ chꞌäkäp che ri binel jaꞌ,
Cedrón u biꞌ.
Chilaꞌ cꞌo wi jun chꞌäkap ulew ri e tictal wi ri cheꞌ,
chilaꞌ cꞌut xoc wi ri Jesús e rachiꞌl ru tijoxelab.
Ri tat Judas ri tajin cäjachow ri Jesús xukujeꞌ retam areꞌ ri chꞌäkap ulew riꞌ rumal chi ri Jesús qꞌuia mul cꞌolinak chilaꞌ cucꞌ ru tijoxelab.
Je riꞌ ri tat Judas xopan chilaꞌ e rachiꞌl jumulaj soldados,
xukujeꞌ jujun chajinelab re ri nimalaj rachoch Dios ri e takom bi cumal ri qui nimakil ri sacerdotes xukujeꞌ ri tataꞌib fariseos.
We winak riꞌ cucꞌam qui machetes,
cucꞌam qui lámpara,
cucꞌam cꞌu qui chäj.
Retam chi cꞌu ri Jesús ronojel ri cäban na che.
Rumal riꞌ xel apan chquiwäch ri winak,
xutaꞌ chque:
¿Jachin ri cätzucuj alak?
—xcha chque.
Ri e areꞌ xechꞌawic,
xquibij che:
Ri Jesús ri aj Nazaret,
—xechaꞌ.
Ri Jesús xubij:
In riꞌ,
—xcha chque.
Ri tat Judas ri tajin cäjachowic cꞌo chilaꞌ chquixol.
Aretak ri Jesús xubij:
“In riꞌ”,
pacꞌalic xebeꞌc,
xetzak cꞌu pulew.
Te riꞌ ri Jesús xutaꞌ chi jumul chque:
¿Jachin ri cätzucuj alak?
—xcha chque.
Xquibij cꞌu ri e areꞌ:
Ri Jesús ri aj Nazaret,
—xechaꞌ.
Te riꞌ xubij ri Jesús chque:
Nu bim chi chech alak chi in riꞌ,
—cächa chque.
We are ri in ri quintzucuj alak,
ya alak chque we niqꞌuiaj riꞌ chi quebeꞌc,
—xcha chque.
Jeꞌ xubij waꞌ ri Jesús rech jeꞌ cäbantajic jas ri xubij ri Areꞌ:
“Ri xeuya ri nu Tat chwe,
man cꞌo tä jun chque xsachic,”
—xchaꞌ.
Te riꞌ ri tat Simón Pedro ri cꞌo ru machete xucꞌamo,
xukꞌat cꞌu apan ru xiquin ri tat Malco ri patänil re ri qui nimal sacerdotes.
Xubij cꞌu ri Jesús che ri tat Pedro:
Chaya chi jumul ri a machete pa ri cꞌolibal re.
We ri nu Tat cuban chwe chi quintij ri cꞌa ri cꞌo pa ri vaso,
¿a mat rajwaxic wi chi cäpe waꞌ we cꞌäx riꞌ chwij?
—xcha che.
Xepe cꞌu ri jumulaj soldados cachiꞌl ri qui nimal ri e areꞌ,
xukujeꞌ ri chajinelab re ri nimalaj rachoch Dios ri aj Israel,
xquichap ri Jesús,
xquiyutu.
Te riꞌ xquicꞌam bi cho rachoch ri tat Anás.
Ri tat Anás are u jiꞌ ri tat Caifás ri qui nimal sacerdotes pa ri junab riꞌ.
Are ri tat Caifás waꞌ ri u bim can nabe chque ri winak aj Israel chi are utz na chque ri e areꞌ chi cäcäm xa jun achi che qui qꞌuexwäch conojel ri winak.